Predkladacia správa

Úloha pripraviť na podpis dohodu o zrušení vízovej povinnosti pre držiteľov všetkých druhov cestovných dokladov s Kostarickou republikou vyplynula z bodu C.4. uznesenia vlády Slovenskej republiky č. 604 zo dňa 27. júna 2001 k  návrhu harmonizácie vízovej politiky Slovenskej republiky s vízovou politikou Európskej únie, ktoré je v súlade s nariadením Rady Európskych spoločenstiev č. 539/2001 uvádzajúcim zoznam tretích krajín, ktorých štátni príslušníci musia mať víza pri prekračovaní vonkajších hraníc a krajín, ktorých štátni príslušníci sú oslobodení od tejto povinnosti. 
Proces prípravy dohody o zrušení vízovej povinnosti s Kostarickou republikou sa začal v roku 2001, keď slovenská strana zaslala prostredníctvom konzulárneho odboru Ministerstva zahraničných vecí Slovenskej republiky kostarickej strane svoj návrh dohody. Vzhľadom na to, že komunikácia s kostarickou stranou viazne a vzhľadom na termín splnenia úlohy Ministerstvo vnútra Slovenskej republiky pripravilo návrh na jednostranné zrušenie vízovej povinnosti pre štátnych občanov Kostarickej republiky.
Predkladané jednostranné zrušenie vízovej povinnosti umožňuje štátnym občanom Kostarickej republiky, ktorí sú držiteľmi platného cestovného dokladu Kostarickej republiky, vstupovať na územie Slovenskej republiky a zdržiavať sa na ňom bez víz po čas nepresahujúci deväťdesiat (90) dní v rámci šiestich (6) mesiacov od dátumu prvého vstupu na územie Slovenskej republiky. Toto jednostranné zrušenie neobmedzuje právo vlády Slovenskej republiky odoprieť vstup na územie Slovenskej republiky alebo zakázať pobyt na ňom štátnym občanom Kostarickej republiky, ktorých pobyt na území svojho štátu považuje za nežiaduci.
	Vykonanie obvyklých formálnych úkonov súvisiacich s týmto jednostranným zrušením zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými predpismi.
           Predložený návrh zrušenia vízovej povinnosti vo vzťahu ku Kostarickej republike  zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	 
Predložený návrh zrušenia vízovej povinnosti nemá finančný, ekonomický a environmentálny vplyv a nemá vplyv na zamestnanosť.